P6_TA(2004)0067

Θιβέτ (περίπτωση Tenzin Delek Rinpoche)

Ψήφισμα του Ευρωπαϊκού Κοινοβουλίου σχετικά με το Θιβέτ και συγκεκριμένα με την υπόθεση Tenzin Delek Rinpoche

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του για το Θιβέτ και την κατάσταση των ανθρωπίνων δικαιωμάτων στην Κίνα, καθώς και τα ψηφίσματά του για τα ανθρώπινα δικαιώματα στον κόσμο,

- έχοντας υπόψη το ψήφισμα του της 19ης Δεκεμβρίου 2002 [1] σχετικά με την υπόθεση του Tenzin Delek Rinpoche και του Lobsang Dhondup,

- έχοντας υπόψη το άρθρο 115, παράγραφος 5, του Κανονισμού του,

Α. λαμβάνοντας υπόψη ότι, στις 2 Δεκεμβρίου 2002, το Ενδιάμεσο Λαϊκό Δικαστήριο Kardze (Ganzi) της Αυτόνομης Νομαρχίας Kardze της Επαρχίας Sichuan του Θιβέτ, καταδίκασε σε θάνατο με δύο έτη αναστολή τον Tenzin Delek Rinpoche, σημαίνοντα βουδιστή θρησκευτικό ηγέτη, καθώς και ότι ο βοηθός του Lobsang Dhondup εκτελέστηκε στις 26 Ιανουαρίου 2003, και στις δύο περιπτώσεις με την κατηγορία της διάπραξης πολιτικών αδικνμάτων,

B. λαμβάνοντας υπόψη ότι και οι δύο είχαν συλληφθεί στις αρχές Απριλίου 2002 ύστερα από μια βομβιστική ενέργεια στο Chengdu, πρωτεύουσα της Επαρχίας Sichuan, στις 3 Απριλίου 2002,

Γ. λαμβάνοντας υπόψη ότι ο Tenzin Delek Ripoche καταδικάστηκε για "πρόκληση εκρήξεων" και "παρακίνηση σε απόσχιση" χωρίς ωστόσο να έχει αποδειχθεί η ενοχή του,

Δ. λαμβάνοντας υπόψη ότι, σύμφωνα με πληροφορίες, ο Tenzin Delek κρατείται σε απομόνωση από τη σύλληψή του έως σήμερα και ότι υποβλήθηκε σε βασανιστήρια επί μήνες,

Ε. εκφράζοντας την βαθιά ανησυχία του διότι η περίοδος αναστολής της εκτέλεσης του Tezin Delek Rinpoche πρόκειται να εκπνεύσει στις 2 Δεκεμβρίου 2004,

ΣΤ. λαμβάνοντας υπόψη ότι κατόπιν αιτήσεως του Ευρωπαϊκού Συμβουλίου, το Συμβούλιο επανεξετάζει αυτή την περίοδο το εμπάργκο στις πωλήσεις όπλων στην Κίνα, το οποίο αποφασίστηκε και εφαρμόστηκε το 1989,

Ζ. λαμβάνοντας υπόψη ότι η Κυβέρνηση της ΛΔ Κίνας πρόσφατα δέχθηκε εκπροσώπους της Αυτού Παναγιότητας του Δαλάι Λάμα,

1. επαναλαμβάνει την έκκλησή του για κατάργηση της θανατικής ποινής, ζητεί άμεσο μορατόριουμ στις θανατικές ποινές στην Κίνα και ζητεί μετ' επιτάσεως από τις κινεζικές αρχές να μετατρέψουν αμέσως την θανατική ποινή που έχει επιβληθεί στον Tenzin Delek Rinpoche·

2. καταδικάζει έντονα την εκτέλεση του Lobsang Dhondup στις 26 Ιανουαρίου 2003·

3. καλεί τον Γενικό Εισαγγελέα της Λαϊκής Εισαγγελίας της Επαρχίας του Sichuan και τον Κυβερνήτη της Επαρχιακής Λαϊκής Κυβέρνησης του Sichuan να καταβάλουν κάθε προσπάθεια για να αποτρέψουν την εκτέλεση του Tenzin Delek Rinpoche·

4. ζητεί επιμόνως από τις κινεζικές αρχές να εγγυηθούν ότι ο Tenzin Delek Rinpoche δεν θα υποστεί κακομεταχείριση κατά την διάρκεια της κράτησής του, ζητεί άμεση επανεξέταση της υπόθεσής του και καλεί τις κινεζικές αρχές να καταβάλουν κάθε προσπάθεια ώστε να εξασφαλίσουν την τήρηση των διεθνών προτύπων των ανθρωπίνων δικαιωμάτων και του ανθρωπιστικού δικαίου και συγκεκριμένα να εξασφαλίσουν διεθνώς αναγνωρισμένες νομικές διαδικασίες στους συλληφθέντες·

5. καλεί την Ευρωπαϊκή Ένωση και τα κράτη μέλη της να ζητήσουν μετ`επιτάσεως από την Κυβέρνηση της Λαϊκής Δημοκρατίας της Κίνας να σέβεται τα θρησκευτικά δικαιώματα και τις ελευθερίες του θιβετιανού λαού και, ιδίως, να αποτρέψουν την εκτέλεση του Tenzin Delek Rinpoche και να καλέσουν για νέα και δίκαιη δίκη·

6. καλεί την Επιτροπή και το Συμβούλιο να εκφράσουν τις ανησυχίες τους για την υπόθεση του Tenzin Delek Ripoche κατά την προσεχή σύνοδο κορυφής ΕΕ/Κίνας·

7. ζητεί από το Συμβούλιο και τα κράτη μέλη να τηρήσουν το εμπάργκο της ΕΕ στο εμπόριο όπλων με τη Λαϊκή Δημοκρατία της Κίνας και να μην εξασθενίσουν τους υφιστάμενους εθνικούς περιορισμούς σε παρόμοιες πωλήσεις όπλων· θεωρεί ότι αυτό το εμπάργκο θα πρέπει να διατηρηθεί έως ότου η ΕΕ εγκρίνει ένα δεσμευτικό από νομική άποψη Κώδικα Συμπεριφοράς για τις εξαγωγές όπλων και η Λαϊκή Δημοκρατία της Κίνας προβεί σε συγκεκριμένα βήματα για την βελτίωση της κατάστασης των ανθρωπίνων δικαιωμάτων σε αυτή τη χώρα, μεταξύ άλλων, επικυρώνοντας το Σύμφωνο του ΟΗΕ για τα αστικά και τα πολιτικά δικαιώματα και σεβόμενη πλήρως τα δικαιώματα των μειονοτήτων·

8. χαιρετίζει την απελευθέρωση του Ngawang Sangdrol και του Jigme Sangpo, των κρατουμένων συνείδησης του Θιβέτ που έχουν παραμείνει φυλακισμένοι περισσότερο από κάθε άλλον κρατούμενο συνείδησης και παροτρύνει τις κινεζικές αρχές να συνεχίσουν τις απελευθερώσεις κρατουμένων·

9. καλεί την Κυβέρνηση της Λαϊκής Δημοκρατίας της Κίνας να επιταχύνει τον συνεχιζόμενο διάλογο με τους εκπροσώπους του Δαλάι Λάμα με στόχο να επιτευχθεί χωρίς περαιτέρω χρονοτριβή μια αμοιβαία αποδεκτή λύση στο ζήτημα του Θιβέτ·

10. επαναλαμβάνει, επ`αυτού, την έκκλησή του προς το Συμβούλιο να ορίσει ειδικό εκπρόσωπο της ΕΕ για τις θιβετιανές υποθέσεις, προκειμένου να συνεισφέρει αποτελεσματικά στην ειρηνική διευθέτηση του ζητήματος·

11. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τον Γενικό Γραμματέα του ΟΗΕ, την Κινεζική Κυβέρνηση, τον Κυβερνήτη της Επαρχίας Sichuan και τον Γενικό Εισαγγελέα της Λαϊκής Εισαγγελίας της Επαρχίας του Sichuan.

[1] ΕΕ C 31 Ε της 5.2.2004, σ. 264.

--------------------------------------------------